Document ID: 32009R0552

UREDBA KOMISIJE (ES) št. 552/2009
z dne 22. junija 2009
o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH)
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES, (1) ter zlasti člena 131 Uredbe,
ob upoštevanju naslednjega:
(1)
Direktiva Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (2) v Prilogi I določa omejitve za nekatere nevarne snovi in pripravke. Uredba (ES) št. 1907/2006 od 1. junija 2009 razveljavlja in nadomešča Direktivo 76/769/EGS. Priloga XVII k navedeni uredbi nadomešča Prilogo I k Direktivi 76/769/EGS.
(2)
Člen 67 Uredbe (ES) št. 1907/2006 določa, da se snovi, zmesi ali izdelki ne smejo proizvajati, dajati v promet ali uporabljati, če ne izpolnjujejo pogojev iz kakršne koli omejitve zanje iz Priloge XVII.
(3)
Direktiva 2006/122/ES Evropskega parlamenta in Sveta z dne 12. decembra 2006 o trideseti spremembi Direktive Sveta 76/769/EGS (perfluorooktan sulfonati (PFOS)) (3) in Direktiva Komisije 2006/139/ES z dne 20. decembra 2006 o spremembi Direktive Sveta 76/769/EGS v zvezi z omejitvami pri trženju in uporabi arzenovih spojin za prilagoditev Priloge I Direktive tehničnemu napredku (4), ki je spremenila Prilogo I k Direktivi 76/769/ES, sta bili sprejeti, tik preden je bila decembra 2006 sprejeta Uredba (ES) št. 1907/2006, vendar zadevne omejitve še niso vključene v Prilogo XVII k navedeni uredbi. Zato je treba spremeniti Prilogo XVII, da se vključijo omejitve iz direktiv 2006/122/ES in 2006/139/ES, saj bodo drugače zadevne omejitve 1. junija 2009 razveljavljene.
(4)
V skladu s členom 137(3) Uredbe (ES) št. 1907/2006 se vse spremembe omejitev, sprejete v skladu z Direktivo 76/769/EGS od 1. junija 2007, vključijo v Prilogo XVII k navedeni uredbi z začetkom veljavnosti od 1. junija 2009.
(5)
Direktiva 2007/51/ES Evropskega parlamenta in Sveta o spremembi Direktive Sveta 76/769/EGS glede omejitev pri trženju nekaterih merilnih naprav, vsebujočih živo srebro (5), je bila sprejeta 25. septembra 2007. Odločba št. 1348/2008/ES Evropskega parlamenta in Sveta o spremembi Direktive Sveta 76/769/EGS glede omejitev pri trženju in uporabi 2(2-metoksietoksi)etanola, 2-(2-butoksietoksi)etanola, metilendifenil diizocianata, cikloheksana in amonijevega nitrata (6) je bila sprejeta 16. decembra 2008. Zadevne omejitve še niso vključene v Prilogo XVII k navedeni uredbi. Prilogo XVII je treba spremeniti, da se vključijo omejitve za nekatere merilne naprave, ki vsebujejo živo srebro, sprejete z Direktivo 2007/51/ES, in omejitve za 2(2-metoksietoksi)etanol, 2-(2-butoksietoksi)etanol, metilendifenil diizocianat, cikloheksan in amonijev nitrat, sprejete z Odločbo št. 1348/2008/ES.
(6)
Upoštevati je treba ustrezne določbe Uredbe (ES) št. 1272/2008 o razvrščanju, označevanju in pakiranju snovi in zmesi, spremembi in razveljavitvi direktiv 67/548/EGS in 1999/45/EGS ter spremembi Uredbe (ES) št. 1907/2006 (7).
(7)
Ker se bodo določbe naslova VIII Uredbe (ES) št. 1907/2006 in zlasti Priloge XVII neposredno uporabljale od 1. junija 2009, je treba omejitve jasno opredeliti, da jih lahko izvajalci in izvršni organi pravilno uporabljajo. Zato je treba pregledati opredelitve omejitev. Terminologijo za različne vnose je treba uskladiti in jo poenotiti z opredelitvami iz Uredbe (ES) št. 1907/2006.
(8)
Direktiva Sveta 96/59/ES z dne 16. septembra 1996 o odstranjevanju polikloriranih bifenilov in polikloriranih terfenilov (PCB/PCT) (8) določa, da se naprave, ki vsebujejo PCB-je in PCT-je, razkužijo in odstranijo čim prej, in določa pogoje za razkuževanje naprav, ki vsebujejo navedene snovi. Zato vnos v Prilogi XVII k Uredbi (ES) št. 1907/2006 glede PCT-jev ne sme vključevati določbe o napravah, ki vsebujejo PCT-je, saj so te v celoti urejene z Direktivo 96/59/ES.
(9)
Obstoječe omejitve za 2-naftilamin, benzidin, 4-nitrobifenil in 4-aminobifenil so dvoumne, saj ni jasno, ali prepoved zadeva le prodajo širši javnosti ali tudi poklicnim uporabnikom. To je treba pojasniti. Ker Direktiva Sveta 98/24/ES z dne 7. aprila 1998 o varovanju zdravja in zagotavljanju varnosti delavcev pred tveganji zaradi izpostavljenosti kemičnim dejavnikom pri delu (9) prepoveduje proizvodnjo, izdelavo in uporabo navedenih snovi pri delu, je treba omejitve iz Priloge XVII k Uredbi (ES) št. 1907/2006 glede navedenih snovi uskladiti z Direktivo 98/24/ES.
(10)
Snovi ogljikov tetraklorid in 1,1,1-trikloroetan sta strogo omejeni z Uredbo (ES) št. 2037/2000 Evropskega parlamenta in Sveta z dne 29. junija 2000 o snoveh, ki tanjšajo ozonski plašč (10). Uredba (ES) št. 2037/2000 je prepovedala uporabo ogljikovega tetraklorida z nekaterimi izjemami, 1,1,1-trikloroetana pa v celoti. Omejitve za ogljikov tetraklorid in 1,1,1-trikloroetan v Prilogi XVII k Uredbi (ES) št. 1907/2006 so zato odveč in jih je treba črtati.
(11)
Ker prisotnost živega srebra v baterijah ureja Direktiva 2006/66/ES Evropskega parlamenta in Sveta z dne 6. septembra 2006 o baterijah in akumulatorjih ter odpadnih baterijah in akumulatorjih (11), so določbe o prisotnosti živega srebra v baterijah, ki so trenutno navedene v Prilogi XVII k Uredbi (ES) št. 1907/2006, odveč in jih je treba zato črtati.
(12)
V skladu s členom 2(2) Uredbe (ES) št. 1907/2006 odpadki ne pomenijo snovi, zmesi ali izdelka v smislu člena 3 Uredbe (ES) št. 1907/2006. Ker odpadki torej niso zajeti z omejitvami iz navedene uredbe, so določbe iz Priloge XVII k navedeni uredbi odveč in jih je treba črtati.
(13)
Nekatere omejitve iz Priloge XVII k Uredbi (ES) št. 1907/2006 je treba spremeniti, da se upoštevata opredelitvi pojmov „uporaba“ in „dajanje v promet“ iz člena 3 navedene uredbe.
(14)
Vnos iz Priloge I k Direktivi 76/769/EGS glede azbestnih vlaken vključuje izvzetje za diafragme, ki vsebujejo krizotil. Poudariti je treba, da bo to izvzetje pregledano po prejemu poročil, ki jih morajo poslati države članice, ki uporabijo to izvzetje. Poleg tega je treba v okviru opredelitve „dajanje v promet“ iz Uredbe (ES) št. 1907/2006 državam članicam pod posebnimi pogoji, ki zagotavljajo visoko raven varovanja zdravja ljudi, omogočiti, da dovolijo dajanje v promet nekaterih izdelkov, ki vsebujejo takšna vlakna, kadar so bili ti izdelki vgrajeni ali se uporabljajo pred 1. januarjem 2005.
(15)
Pojasniti je treba, da se za snovi, ki so bile vključene v Prilogo XVII k Uredbi (ES) št. 1907/2006 zaradi omejitev, sprejetih v okviru Direktive 76/769/EGS (vnosi 1 do 58), omejitve ne uporabljajo za hrambo, posedovanje, obdelavo, polnjenje v posode ali prenos snovi iz ene posode v drugo za izvoz, razen če je izdelava snovi prepovedana.
(16)
V nasprotju z Direktivo 76/769/EGS je v Uredbi (ES) št. 1907/2006 opredeljen pojem „izdelek“. Da se zajame iste izdelke, kakor je predvideno v prvotni omejitvi za kadmij, je treba v nekatere določbe dodati pojem „zmes“.
(17)
Pojasniti je treba, da se omejitve, ki so vključene v Prilogo XVII k Uredbi (ES) št. 1907/2006 o dajanju v promet nekaterih merilnih naprav, ki vsebujejo živo srebro, ne uporabljajo za naprave, ki so se v Skupnosti že uporabljale v trenutku začetka veljavnosti omejitve.
(18)
V vnosih iz Priloge XVII k Uredbi (ES) št. 1907/2006 za difenileter, pentabromo derivate, difenileter in oktobromo derivate je treba opredeliti, da se omejitve ne uporabljajo za izdelke, ki so se uporabljali v trenutku začetka veljavnosti omejitve, saj so navedene snovi vključene v izdelke, ki imajo dolgo življenjsko dobo in so prodani na trgu rabljenih izdelkov, kot so letala in vozila. Ker je poleg tega uporaba snovi v električni in elektronski opremi urejena z Direktivo 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi (12), se zadevne omejitve ne smejo nanašati na navedeno opremo.
(19)
V omejitvi za nonilfenol in nonilfenol etoksilat je treba pojasniti, da ta ne vpliva na veljavnost obstoječih nacionalnih dovoljenjih za pesticide in biocidne pripravke, ki vsebujejo nonilfenol etoksilat kot pomožne snovi, kakor je določeno v členu 1(2) Direktive 2003/53/ES Evropskega parlamenta in Sveta z dne 18. junija 2003 o šestindvajseti spremembi Direktive Sveta 76/769/EGS v zvezi z omejitvami pri trženju in uporabi nekaterih nevarnih snovi in pripravkov (nonilfenol, nonilfenol etoksilat in cement) (13).
(20)
Pojasniti je treba, da se omejitev iz Priloge XVII k Uredbi (ES) št. 1907/2006 glede perfluorooktanskih sulfonatov ne uporablja za izdelke, ki so se v Skupnosti že uporabljali v trenutku, ko je omejitev začela veljati.
(21)
Ukrepi, predvideni s to uredbo, so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 -
SPREJELA NASLEDNJO UREDBO:
Člen 1
Priloga XVII k Uredbi (ES) št. 1907/2006 se spremeni v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. junija 2009

Labels: 12
3
1
20